คปภ.ลงดาบสั่งเอ.พี.เอฟ.หยุดรับประกัน
คปภ.สั่งเอ.พี.เอฟ.อินเตอร์เนชั่นแนล อินชัวรันส์ หยุดรับประกันภัยชั่วคราว พร้อมตั้งทีมคุมการจ่ายเงิน สั่งรายงานยอดเจ้าหนี้ ลูกหนี้ ภายใน 30 ก.ย.นี้
12 ส.ค. 2553

คปภ.สั่งเอ.พี.เอฟ.อินเตอร์เนชั่นแนล อินชัวรันส์ หยุดรับประกันภัยชั่วคราว พร้อมตั้งทีมคุมการจ่ายเงิน สั่งรายงานยอดเจ้าหนี้ ลูกหนี้ ภายใน 30 ก.ย.นี้ 
นางจันทรา บูรณฤกษ์ เลขาธิการ คณะกรรมการกำกับและส่งเสริมการประกอบธุรกิจประกันภัย ออกคำสั่งลงวันที่ 11 ส.ค.2553 ให้บริษัท เอ.พี.เอฟ.อินเตอร์เนชั่นแนล อินชัวรันส์ หยุดรับประกันวินาศภัยเป็นการชั่วคราว มีผลทันที เนื่องจากขาดเงินกองทุนที่ต้องดำรงไว้ตามกฎหมาย มีทรัพย์สินน้อยกว่าหนี้สิน มีค่าสินไหมทดแทนค้างจ่ายเป็นจำนวนมาก และมีการดำเนินงานไม่เป็นไปตามบทบัญญัติของกฎหมาย การดำเนินการจึงอยู่ในลักษณะอันอาจเป็นเหตุให้เกิดความเสียหายต่อผู้เอาประกันภัยหรือประชาชน 
นอกจากนี้ คปภ.จะเข้าควบคุมการการจ่ายเงินของบริษัททันทีเช่นเดียวกัน โดยห้ามมิให้กรรมการ พนักงาน และ ลูกจ้างของบริษัทสั่งจ่ายเงินของบริษัท หรือ ทำการเคลื่อนย้ายหรือจำหน่ายทรัพย์สินของบริษัท เว้นแต่เป็นการจ่ายเงินเดือนหรือค่าจ้างแก่พนักงานหรือลูกจ้างของบริษัทตามปกติ
ขณะเดียวกัน ทางคปภ.ได้แต่งตั้งบุคคล เข้าไปควบคุมการจ่ายเงินของบริษัทดังกล่าว ประกอบด้วย น.ส.ราตรี เนตรพระฤทธิ์ ผู้อำนวยการส่วนอาวุโสส่วนวางแผนและพัฒนาการคุ้มครองสิทธิ คปภ. นายอุดมเกียรติ สวัสดิ์พานิช ผู้อำนวยการส่วนตรวจสอบ 4 น.ส.อรทัย ทาบึงกาฬ เจ้าหน้าที่อาวุโส น.ส.ถนอมใจ ลาภเจริญพร เจ้าหน้าที่ น.ส.จุฬาลักษณ์ ชมจันทร์ เจ้าหน้าที่ และ น.ส.อรอุมา ศรีสุด เจ้าหน้าที่ คปภ.
ทั้งนี้ คณะบุคคลดังกล่าว จะเป็นผู้พิจารณาการใช้จ่ายด้านค่าสินไหมทดแทนให้แก่ผู้เอาประกันภัย หรือผู้ที่ได้รับความคุ้มครองตามสัญญาประกันภัย การจ่ายเงินค่าเบี้ยประกันภัยคืนผู้เอาประกัน การจ่ายค่าสาธารณูโภค การจ่ายค่าสื่อสาร การจ่ายค่าภาษี การจ่ายค่าธรรมเนียม หรือค่าปรับ ค่าใช้จ่ายในการจัดการสินไหมทดแทน ค่าใช้จ่ายในการดำเนินงานทางกฎหมาย  ค่าใช้จ่ายของสำนักงาน การดำเนินธุรกิจ เงินสมทบเข้ากองทุนประกันสังคม เงินสมทบ คปภ.เงินสมทบกองทุนประกันวินาศภัย เงินสมทบกองทุนทดแทนผู้ประสบภัย การจ่ายตามความจำเป็นเพื่อเร่งรัดติดตามเหรือเรียกคืนหนี้สินค้างจ่ายของบริษัท หากนอกเหนือจากรายการข้างต้อน ต้องได้รับความเห็นชอบจากเลขาธิการ คปภ. 
สำหรับ การดำเนินงานขั้นต่อไปคือ บริษัทจะต้องรายงานต่อคปภ. ว่ามีเจ้าหนี้ และ ลูกหนี้ทั้งหมด จำนวนเท่าไหร่ ภายในวันที่ 10 ก.ย.2553 นี้
ปัจจุบัน บริษัท เอ.พี.เอฟ.อินเตอร์เนชั่นแนล อินชัวรันส์ มีทุนจดทะเบียน 657 ล้านบาท แต่ถือว่าไม่เพียงพอต่อการรองรับหนี้สินที่เพิ่มขึ้นอย่างต่อเนื่อง ทำให้คปภ.สั่งหยุดรับประกันภัยชั่วคราวอย่างเป็นทางการ หลังจากตรวจพบว่าเงินกองทุนขาดมาตั้งแต่เดือนก.พ.2553 โดยในช่วงที่ผ่านมาได้ให้โอกาสในการแก้ไขฐานะการเงินและทำการเพิ่มทุน แต่ก็ยังไม่เพียงพอ ด้านเบี้ยประกันภัยรับรวมงวด 5 เดือนแรกของปี 2553 มีจำนวน 214.59 ล้านบาท เพิ่มขึ้น 331.77% จากงวดเดียวกันของปี 2552